# Libreville

| Libreville
 |
| --- |
| Panorama gradaPanorama grada |
|  |
| Koordinate: ﻿ / ﻿ |
| **Država** |  Gabon
 |
| **Provincija** | Estuaire
 |
|  |
| **Vlast**  |
|  - **Gradonačelnik** | Rose Christiane Ossouka Raponda
 |
|  |
| **Površina**  |
|  - **Ukupna** | 267 km²
 |
|  |
| **Stanovništvo** (1993.)
 |
|  - **Grad** | 419.596
 |
|  |
| **Vremenska zona** | UTC+1 (UTC)
 |
| Karta
 |
| Librevilleclass=notpageimage| Libreville na karti Gabona |

**Libreville** (u prijevodu *Slobodni grad*) je glavni grad afričke države Gabon od 419.596 stanovnika po popisu iz 1993. godine.

## Geografija

Libreville leži na sjevernoj obali estuarija rijeke Komo u Gvinejski zaljev, na nekoliko brdašca iznad dobro zaštićene luke.

Bivši moderni evropski dio grada (gdje su glavne administrativne i poslovne zgrade) prostire se na visoravni koja se uzdiže iznad mora, a tradicionalna afrička sela koncentrično se šire oko tog dijela sve do ušća u more.

## Klima

Libreville ima tropsku monsunsku klimu po Köppenovoj klasifikaciji klime s dugom sezonom kiša od devet mjeseci i kratkom sušnom sezonom koja traje od juna do augusta, kada ukupno padne samo 34 mm kiše (godišnje padne 2509 mm). Prosječna temperatura od oko 30 °C je relativno konstantna tokom cijele godine.

| **Klimatološki medijani za Libreville** |
| --- |
| Mjesec
 | jan-sij | feb-velj | mar-ožu | apr-tra | maj-svi | jun-lip | jul-srp | aug-kol | sep-ruj | okt-lis | nov-stu | dec-pro | godina
 |
| Srednji maksimum (°C)
 | 31
 | 31
 | 32
 | 32
 | 31
 | 29
 | 28
 | 29
 | 29
 | 30
 | 30
 | 31
 | **30,25** |
| Srednji minimum (°C)
 | 23
 | 22
 | 23
 | 23
 | 22
 | 21
 | 20
 | 21
 | 22
 | 22
 | 22
 | 22
 | **22** |
| Precipitacija (mm)
 | 249
 | 236
 | 335
 | 340
 | 244
 | 13
 | 3
 | 18
 | 104
 | 345
 | 373
 | 249
 | **2 509** |
| *Izvor:*  |

## Historija

Scena iz grada
U taj kraj prvi su naselili pripadnici plemena Mpongve nakon 16. vijeka, a zatim su se tu naselili i pripadnici plemena Fang, koji su u taj kraj došli iz Kameruna u 19. vijeku. Francuzi su 1843. na samom ušću (na sjevernoj strani) sagradili tvrđavu **Fort-d’Aumale**, a slijedeće godine pored nje izgrađena je katolička misija. Francuzi su 1849. zaplijenili brazilski brod *Elizia* s robovima za prodaju i pustili ih na slobodu. Oni su se naselili kod tvrđave i tako je nastao Libreville, naselje oslobođenih robova i lokalnih domorodaca koji su tu već živjeli. Francuzi su 1850. napustili tvrđavu i dozvolili naseljavanje na platou gdje se danas nalazi administrativni i trgovački centar grada.

Pogled na grad sa mora
Između 1860. i 1874. Libreville je bio meka za brojne britanske, njemačke i američke trgovce koji su osnovali svoja poduzeća. Između 1888. i 1904. Libreville je bio glavni grad kolonije Francuski Kongo. Industrijski razvoj grada nakon oslobođenja zemlje 1960. prouzročio je rast stanovništva, koje se od tadašnjih 30.000 stanovnika svake decenije dupliciralo. Grad je bio poprište žestokih političkih sukoba i pobuna 1990. godine.

## Znamenitosti

Najveće atrakcije grada su katolička katedrala sv. Marije i Nacionalni etnografski muzej. Pored grada nalazi se Nacionalni park Pongara na površini od 929 km².

## Privreda, transport i školstvo

Libreville nije najveća luka u Gabonu, već je to Port-Gentil, ali je i njegova luka značajna za privredu grada i zemlje, tako da je izgrađena nova dublja luka kod Owenda, 14,5 km jugoistočno od grada. Preko nje i one u gradu se najviše izvoze egzotična drva (okume, ebanovina, orah, mahagonij), ali i kakao, vuna, guma i proizvodi od palmi. Libreville ima i dobro razvijenu industriju, brojne pogone za obradu drva i tekstila, pivovaru, brodogradilište i mlinove.

U novije vrijeme otkrivena je nafta u moru, pored obale sjeverno od grada. Kod mjesta Akok, 42 km sjeveroistočno od grada, godine 1970. izgrađen je eksperimentalni centar za rižu. Libreville je važni obrazovni centar Gabona, on je sjedište Univerziteta Omar Bongo osnovanog 1970. i Nacionalne biblioteke (1960). U njemu djeluju i naučno istraživalački instituti za tropsku poljoprivredu i stočarstvo, geologiju i rudarstvo, te šumarski institut.

Grad je dobro povezan cestama i Transgabonskom željeznicom sa gradovima u unutrašnjosti, a ima i međunarodni aerodrom *Leon M'ba* (IATA kod: LBV, ICAO kod: FOOL), udaljen 11 km sjeverno od centra grada.

## Reference

## Vanjske veze

* *Libreville* na portalu Encyclopædia Britannica (`en`)
* *Libreville - Gabon* na portalu Le Pratique du Gabon (`fr`)